দীর্ঘ ৯ বছর পর ফের শিক্ষক নিয়োগের পরীক্ষা, কতটা নিরাপত্তা?

কলকাতা: দীর্ঘ ৯ বছর পর ফের শিক্ষক নিয়োগের পরীক্ষা নিল স্কুল সার্ভিস কমিশন (SSC)। রবিবার দুপুরে নবম-দশম শ্রেণির জন্য এই পরীক্ষা অনুষ্ঠিত হচ্ছে। নদিয়ার ২৬টি কেন্দ্রে মোট ১৫,৮৭৭ পরীক্ষার্থী অংশ নিচ্ছেন। আগামী ১৪ সেপ্টেম্বর একাদশ-দ্বাদশ শ্রেণির জন্য দ্বিতীয় ধাপের পরীক্ষা হবে।

মোট ৩৫,৭২৬ শূন্যপদে নিয়োগের লক্ষ্যে পরীক্ষাটি নেওয়া হচ্ছে। সুপ্রিম কোর্টের নির্দেশে নিয়োগ দুর্নীতি মামলায় প্রায় ২৬ হাজার চাকরি বাতিল হওয়ার পর নতুনভাবে এই পরীক্ষা শুরু হল। ইতিমধ্যেই অযোগ্য প্রার্থীদের তালিকা প্রকাশ করেছে এসএসসি, এবং তাঁদের কেউ এবার পরীক্ষায় বসতে পারবেন না।

আরও পড়ুন: ছাব্বিশের আগে আরও শক্তিশালী হচ্ছে তৃণমূল

পরীক্ষা ঘিরে নিরাপত্তা আঁটসাঁট। পরীক্ষার্থীদের ত্রিস্তরীয় নিরাপত্তা বলয়ের মধ্য দিয়ে ঢুকতে হচ্ছে কেন্দ্রে। প্রশ্নপত্র বিশেষ নিরাপত্তায় রাখা হয়েছে। কারও প্রশ্নপত্রের ছবি তোলার চেষ্টা ধরা পড়লে সঙ্গে সঙ্গে সনাক্ত হয়ে যাবে। পরীক্ষাকেন্দ্রে সোনার আংটি বা মূল্যবান জিনিস নিয়ে গেলে কুপন পদ্ধতিতে বাইরে জমা রাখার ব্যবস্থা রাখা হয়েছে।

প্রত্যেক কেন্দ্রে থাকছেন এক জন পর্যবেক্ষক। বারকোডের মাধ্যমে পরীক্ষার্থীর উপস্থিতি যাচাই হচ্ছে। এবার পরীক্ষার্থীদের দেওয়া হচ্ছে OMR শিটের কার্বন কপি। মূল শিট দুই বছর, স্ক্যান কপি ১০ বছর সংরক্ষণ করা হবে।

পরীক্ষার্থীদের সকাল ১১টার মধ্যে কেন্দ্রে হাজির থাকতে বলা হয়েছে। গেট বন্ধ হয়ে যাবে ১১টা ৪৫ মিনিটে। তবে কোনও জটিলতা এড়াতে সকাল ১০টার মধ্যে হাজির থাকতে নির্দেশ দিয়েছে এসএসসি। দুপুর ১২টা থেকে ১টা ৩০ মিনিট পর্যন্ত চলবে পরীক্ষা।